title: Regulamentul de punere în aplicare (UE) 2018/1580 al Comisiei din 19 octombrie 2018 de modificare a Regulamentului de punere în aplicare (UE) 2015/2197 de stabilire a standardelor tehnice de punere în aplicare în ceea ce privește valutele strâns corelate, în conformitate cu Regulamentul (UE) nr. 575/2013 al Parlamentului European și al Consiliului (Text cu relevanță pentru SEE.)

text:
                  22.10.2018

                  RO

                  Jurnalul Oficial al Uniunii Europene

                  L 263/53

         REGULAMENTUL DE PUNERE ÎN APLICARE (UE) 2018/1580 AL COMISIEI
         din 19 octombrie 2018
         de modificare a Regulamentului de punere în aplicare (UE) 2015/2197 de stabilire a standardelor tehnice de punere în aplicare în ceea ce privește valutele strâns corelate, în conformitate cu Regulamentul (UE) nr. 575/2013 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 354 alineatul (3),
         întrucât:

                     (1)

                     Pentru a se asigura faptul că perechile de valute menționate în anexa la Regulamentul de punere în aplicare (UE) 2015/2197 al Comisiei (2) continuă să reflecte corelarea reală între monedele relevante, este necesar să se actualizeze lista de valute strâns corelate.

                     (2)

                     Lista utilizează data de 31 martie 2017 drept dată de încheiere în sensul calculării seriilor de date de trei și de cinci ani care sunt necesare pentru a evalua perechile de valute în conformitate cu Regulamentul (UE) nr. 575/2013.

                     (3)

                     Prezentul regulament se bazează pe proiectul de standarde tehnice de punere în aplicare transmis Comisiei de Autoritatea Bancară Europeană (ABE).

                     (4)

                     Având în vedere faptul că modificările care trebuie aduse Regulamentului de punere în aplicare (UE) 2015/2197 nu presupun schimbări semnificative din punctul de vedere al conținutului, în conformitate cu articolul 15 alineatul (1) al doilea paragraf din Regulamentul (UE) nr. 1093/2010 (3), ABE nu a organizat o consultare publică deschisă, considerând că aceasta ar fi disproporționată în raport cu domeniul de aplicare și cu impactul proiectelor de standarde tehnice de punere în aplicare în cauză.

                     (5)

                     Prin urmare, Regulamentul de punere în aplicare (UE) 2015/2197 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Obiect
            Anexa la Regulamentul de punere în aplicare (UE) 2015/2197 se înlocuiește cu textul prevăzut în anexa la prezentul regulament.

            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 octombrie 2018.

                  Pentru Comisie

                  Președintele

               Jean-Claude JUNCKER

            (1)  JO L 176, 27.6.2013, p. 1.

            (2)  Regulamentul de punere în aplicare (UE) 2015/2197 al Comisiei din 27 noiembrie 2015 de stabilire a standardelor tehnice de punere în aplicare în ceea ce privește valutele strâns corelate, în conformitate cu Regulamentul (UE) nr. 575/2013 al Parlamentului European și al Consiliului (JO L 313, 28.11.2015, p. 30).

            (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).

            ANEXĂ
            Lista de valute strâns corelate

               Partea 1 – Lista valutelor strâns corelate cu euro (EUR)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), kuna croată (HRK), forintul maghiar (HUF), dirhamul marocan (MAD), leul românesc (RON), dinarul sârbesc (RSD).

               Partea 2 – Lista valutelor strâns corelate cu dirhamul din Emiratele Arabe (AED)

            Yuanul chinezesc (CNY), dolarul din Hong Kong (HKD), lira libaneză (LBP), pataca din Macao (MOP), pesoul filipinez (PHP), dolarul din Singapore (SGD), bahtul thailandez (THB), dolarul taiwanez (TWD), dolarul american (USD).

               Partea 3 – Lista valutelor strâns corelate cu lekul albanez (ALL)

            Marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), dirhamul marocan (MAD), leul românesc (RON), dinarul sârbesc (RSD), euro (EUR).

               Partea 4 – Lista valutelor strâns corelate cu marca din Bosnia și Herțegovina (BAM)

            Lekul albanez (ALL), leva bulgărească (BGN), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), leul românesc (RON), dinarul sârbesc (RSD), euro (EUR).

               Partea 5 – Lista valutelor strâns corelate cu leva bulgărească (BGN)

            Lekul albanez (ALL), marca din Bosnia și Herțegovina (BAM), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), leul românesc (RON), dinarul sârbesc (RSD), euro (EUR).

               Partea 6 – Lista valutelor strâns corelate cu yuanul chinezesc (CNY)

            Dirhamul din Emiratele Arabe (AED), dolarul din Hong Kong (HKD), lira libaneză (LBP), pataca din Macao (MOP), pesoul filipinez (PHP), dolarul din Singapore (SGD), bahtul thailandez (THB), dolarul taiwanez (TWD), dolarul american (USD).

               Partea 7 – Lista valutelor strâns corelate cu coroana cehă (CZK)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana daneză (DKK), kuna croată (HRK), dirhamul marocan (MAD), dinarul FYROM (MKD), leul românesc (RON), dinarul sârbesc (RSD), euro (EUR).

               Partea 8 – Lista valutelor strâns corelate cu coroana daneză (DKK)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), kuna croată (HRK), forintul maghiar (HUF), dirhamul marocan (MAD), leul românesc (RON), dinarul sârbesc (RSD).

               Partea 9 – Lista valutelor strâns corelate cu dolarul din Hong Kong (HKD)

            Dirhamul din Emiratele Arabe (AED), yuanul chinezesc (CNY), lira libaneză (LBP), pataca din Macao (MOP), pesoul filipinez (PHP), dolarul din Singapore (SGD), bahtul thailandez (THB), dolarul taiwanez (TWD), dolarul american (USD).

               Partea 10 – Lista valutelor strâns corelate cu kuna croată (HRK)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), forintul maghiar (HUF), dirhamul marocan (MAD), leul românesc (RON), dinarul sârbesc (RSD), euro (EUR).

               Partea 11 – Lista valutelor strâns corelate cu forintul maghiar (HUF)

            Marca din Bosnia și Herțegovina (BAM), leva bulgărească (BGN), coroana daneză (DKK), kuna croată (HRK), dirhamul marocan (MAD), zlotul polonez (PLN), leul românesc (RON), dinarul sârbesc (RSD), euro (EUR).

               Partea 12 – Lista valutelor strâns corelate cu shekelul nou israelian (ILS)

            Dirhamul marocan (MAD), bahtul thailandez (THB).

               Partea 13 – Lista valutelor strâns corelate cu rupia indiană (INR)

            Bahtul thailandez (THB).

               Partea 14 – Lista valutelor strâns corelate cu wonul sud-coreean (KRW)

            Dolarul din Singapore (SGD).

               Partea 15 – Lista valutelor strâns corelate cu lira libaneză (LBP)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), pataca din Macao (MOP), pesoul filipinez (PHP), dolarul din Singapore (SGD), bahtul thailandez (THB), dolarul taiwanez (TWD), dolarul american (USD).

               Partea 16 – Lista valutelor strâns corelate cu dirhamul marocan (MAD)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), forintul maghiar (HUF), shekelul nou israelian (ILS), leul românesc (RON), dinarul sârbesc (RSD), dolarul din Singapore (SGD), euro (EUR).

               Partea 17 – Lista valutelor strâns corelate cu dinarul fostei Republici iugoslave a Macedoniei (MKD)

            Coroana cehă (CZK).

               Partea 18 – Lista valutelor strâns corelate cu pataca din Macao (MOP)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), lira libaneză (LBP), pesoul filipinez (PHP), dolarul din Singapore (SGD), bahtul thailandez (THB), dolarul taiwanez (TWD), dolarul american (USD).

               Partea 19 – Lista valutelor strâns corelate cu pesoul filipinez (PHP)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), lira libaneză (LBP), pataca din Macao (MOP), dolarul din Singapore (SGD), bahtul thailandez (THB), dolarul taiwanez (TWD), dolarul american (USD).

               Partea 20 – Lista valutelor strâns corelate cu zlotul polonez (PLN)

            Forintul maghiar (HUF).

               Partea 21 – Lista valutelor strâns corelate cu leul românesc (RON)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), dinarul sârbesc (RSD), euro (EUR).

               Partea 22 – Lista valutelor strâns corelate cu dinarul sârbesc (RSD)

            Lekul albanez (ALL), marca din Bosnia și Herțegovina (BAM), leva bulgărească (BGN), coroana cehă (CZK), coroana daneză (DKK), kuna croată (HRK), forintul maghiar (HUF), dirhamul marocan (MAD), leul românesc (RON), euro (EUR).

               Partea 23 – Lista valutelor strâns corelate cu dolarul din Singapore (SGD)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), wonul sud-coreean (KRW), lira libaneză (LBP), dirhamul marocan (MAD), pataca din Macao (MOP), pesoul filipinez (PHP), bahtul thailandez (THB), dolarul taiwanez (TWD), dolarul american (USD).

               Partea 24 – Lista valutelor strâns corelate cu bahtul thailandez (THB)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), shekelul nou israelian (ILS), rupia indiană (INR), lira libaneză (LBP), pataca din Macao (MOP), pesoul filipinez (PHP), dolarul din Singapore (SGD), dolarul taiwanez (TWD), dolarul american (USD).

               Partea 25 – Lista valutelor strâns corelate cu dolarul taiwanez (TWD)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), lira libaneză (LBP), pataca din Macao (MOP), pesoul filipinez (PHP), dolarul din Singapore (SGD), bahtul thailandez (THB), dolarul american (USD).

               Partea 26 – Lista valutelor strâns corelate cu dolarul american (USD)

            Dirhamul din Emiratele Arabe (AED), yuanul chinezesc (CNY), dolarul din Hong Kong (HKD), lira libaneză (LBP), pataca din Macao (MOP), pesoul filipinez (PHP), dolarul din Singapore (SGD), bahtul thailandez (THB), dolarul taiwanez (TWD).


title: Regulamentul de punere în aplicare (UE) 2018/1980 al Comisiei din 13 decembrie 2018 de modificare a Regulamentului de punere în aplicare (UE) 2017/2325 în ceea ce privește termenii autorizării unor preparate de lecitine lichide, lecitine hidrolizate și lecitine dezuleiate ca aditivi pentru hrana tuturor speciilor de animale (Text cu relevanță pentru SEE.)

text:
                  14.12.2018

                  RO

                  Jurnalul Oficial al Uniunii Europene

                  L 317/12

         REGULAMENTUL DE PUNERE ÎN APLICARE (UE) 2018/1980 AL COMISIEI
         din 13 decembrie 2018
         de modificare a Regulamentului de punere în aplicare (UE) 2017/2325 în ceea ce privește termenii autorizării unor preparate de lecitine lichide, lecitine hidrolizate și lecitine dezuleiate ca aditivi pentru hrana tuturor speciilor de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (3),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     Utilizarea preparatelor de lecitine lichide, lecitine hidrolizate și lecitine dezuleiate ca aditivi destinați hranei animalelor a fost autorizată pentru hrana tuturor speciilor de animale prin Regulamentul de punere în aplicare (UE) 2017/2325 al Comisiei (2).

                     (3)

                     În conformitate cu articolul 13 alineatul (3) al Regulamentului (CE) nr. 1831/2003, solicitantul a propus să modifice termenii autorizației preparatelor și a prezentat o cerere pentru a alinia specificațiile lecitinelor ca aditivi destinați hranei animalelor cu specificațiile stabilite pentru lecitine în situația în care sunt utilizate ca aditivi alimentari și pentru a extinde autorizația la utilizarea semințelor de rapiță ca sursă suplimentară de lecitine hidrolizate și lecitine dezuleiate. Cererea a fost însoțită de datele justificative relevante. Comisia a transmis cererea Autorității Europene pentru Siguranța Alimentară (denumită în continuare „autoritatea”).

                     (4)

                     În avizul ei din 12 iunie 2018 (3), autoritatea a concluzionat că toate lecitinele de diferite origini botanice și formele lor utilizate ca aditivi destinați hranei animalelor îndeplinesc specificațiile stabilite pentru utilizarea lecitinelor ca aditivi alimentari și că utilizarea semințelor de rapiță ca sursă suplimentară de lecitine nu schimbă concluzia precedentă potrivit căreia lecitinele nu au efecte adverse asupra sănătății animalelor, a sănătății umane sau asupra mediului și că sunt eficace ca emulgator. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea propunerilor de modificare a autorizației arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003.

                     (6)

                     Prin urmare, Regulamentul de punere în aplicare (UE) 2017/2325 ar trebui modificat în consecință.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Anexa I la Regulamentul de punere în aplicare (UE) 2017/2325 se înlocuiește cu anexa la prezentul regulament.

            Articolul 2
            Măsuri tranzitorii

               (1)   Aditivii 1c322i, 1c322ii și 1c322iii și preamestecurile care conțin aditivii respectivi, care sunt produse și etichetate înainte de 2 iulie 2019 în conformitate cu normele aplicabile înainte de 2 ianuarie 2019 pot fi, în continuare, introduse pe piață și utilizate până la epuizarea stocurilor existente.

               (2)   Hrana combinată destinată animalelor și materiile prime destinate hranei animalelor care conțin aditivii menționați în anexa I și care sunt produse și etichetate înainte de 2 ianuarie 2020 în conformitate cu normele aplicabile înainte de 2 ianuarie 2019 pot fi, în continuare, introduse pe piață și utilizate până la epuizarea stocurilor existente dacă sunt destinate animalelor de la care se obțin produse alimentare.

               (3)   Hrana combinată destinată animalelor și materiile prime destinate hranei animalelor care conțin aditivii menționați în anexa I și care sunt produse și etichetate înainte de 2 ianuarie 2021 în conformitate cu normele aplicabile înainte de 2 ianuarie 2019 pot fi, în continuare, introduse pe piață și utilizate până la epuizarea stocurilor existente dacă sunt destinate animalelor de la care nu se obțin produse alimentare.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  Regulamentul de punere în aplicare (UE) 2017/2325 al Comisiei din 14 decembrie 2017 privind autorizarea unor preparate de lecitine lichide, lecitine hidrolizate și lecitine dezuleiate ca aditivi pentru hrana tuturor speciilor de animale și de modificare a Regulamentului de punere în aplicare (UE) 2017/1007 (JO L 333, 15.12.2017, p. 17).

            (3)  EFSA Journal 2018; 16(6):5334

            ANEXA

                     „ANEXA I

                                 Numărul de identificare al aditivului

                                 Numele titularului autorizației

                                 Aditivul

                                 Compoziția, formula chimică, descrierea, metoda analitică

                                 Specia sau categoria de animale

                                 Vârsta maximă

                                 Conținutul minim

                                 Conținutul maxim

                                 Alte dispoziții

                                 Sfârșitul perioadei de autorizare

                                 mg de lecitine/kg de hrană completă pentru animale cu un conținut de umiditate de 12 %

                                    Categoria aditivilor tehnologici. Grupa funcțională: emulgatori

                                 1c322i

                                 —

                                 Lecitine

                                    Compoziția aditivului

                                 Preparate de:

                                             —

                                             lecitine și lecitine hidrolizate sub formă lichidă (plastică spre fluidă);

                                             —

                                             lecitine dezuleiate și lecitine dezuleiate hidrolizate sub formă solidă.

                                    Caracterizarea substanței active

                                 Lecitine, lecitine hidrolizate, lecitine dezuleiate și lecitine dezuleiate hidrolizate derivate din soia, floarea-soarelui sau rapiță:
                                 Nr. CAS 8002-43-5

                                    Test:

                                             —

                                             Lecitine, lecitine dezuleiate: cel puțin 60,0 % substanțe insolubile în acetonă;

                                             —

                                             lecitine hidrolizate și lecitine dezuleiate hidrolizate: cel puțin 56,0 % substanțe insolubile în acetonă.

                                       Pierdere prin uscare: cel mult 2 % (105 °C, 1 oră)
                                 Materie insolubilă în toluen: cel mult 0,3 %

                                    Indice de aciditate:

                                             —

                                             Lecitine, lecitine dezuleiate nu mai mult de 35 mg de hidroxid de potasiu/g;

                                             —

                                             lecitine hidrolizate și lecitine dezuleiate hidrolizate: cel mult 45 mg de hidroxid de potasiu/g.

                                       Indice de peroxid: mai mic sau egal cu 10

                                    Metoda analitică
                                     (1)

                                 Pentru caracterizarea aditivului pentru hrana animalelor:
                                 Regulamentul (UE) nr. 231/2012 al Comisiei (2) și testele corespunzătoare din monografia FAO JECFA intitulată „Lecitina” (3)
                                     (4)

                                 Toate speciile de animale

                                 —

                                 —

                                 —

                                 Forma sau formele utilizate se indică pe eticheta aditivului pentru hrana animalelor și a preamestecurilor

                                 6 iulie 2027

               ”

               (1)  Detaliile metodelor analitice pot fi consultate la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports

               (2)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).

               (3)  Compendiu combinat conținând specificațiile aditivilor alimentari, FAO JECFA, „Lecitina”, Monografia nr. 4 (2007), http://www.fao.org/fileadmin/user_upload/jecfa_additives/docs/monograph4/additive-250-m4.pdf

               (4)  Compendiu combinat conținând specificațiile aditivilor alimentari, FAO JECFA – Analytical methods, test procedures and laboratory solutions used by and referenced in the food additive specifications (Metodele de analiză, procedurile de testare și soluțiile de laborator utilizate și menționate în specificațiile aditivilor alimentari), Vol. 4, http://www.fao.org/docrep/009/a0691e/a0691e00.htm


title: Regulamentul de punere în aplicare (UE) 2018/1978 al Comisiei din 10 decembrie 2018 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Cidre de Bretagne”/„Cidre breton” (IGP)

text:
                  14.12.2018

                  RO

                  Jurnalul Oficial al Uniunii Europene

                  L 317/9

         REGULAMENTUL DE PUNERE ÎN APLICARE (UE) 2018/1978 AL COMISIEI
         din 10 decembrie 2018
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Cidre de Bretagne”/„Cidre breton” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al indicației geografice protejate „Cidre de Bretagne”/„Cidre breton”, înregistrată în temeiul Regulamentului (CE) nr. 2446/2000 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Cidre de Bretagne”/„Cidre breton” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 decembrie 2018.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 2446/2000 al Comisiei din 6 noiembrie 2000 de completare a anexei la Regulamentul (CE) nr. 2400/96 privind înscrierea anumitor denumiri în „Registrul denumirilor de origine protejate și al indicațiilor geografice protejate”, prevăzut în Regulamentul (CEE) nr. 2081/92 al Consiliului privind protecția indicațiilor geografice și a denumirilor de origine ale produselor agricole și alimentare (JO L 281, 7.11.2000, p. 2).

            (3)  JO C 222, 26.6.2018, p. 20.


title: Regulamentul de punere în aplicare (UE) 2018/1979 al Comisiei din 13 decembrie 2018 de stabilire a mediei ponderate a tarifelor maxime de terminare a apelurilor mobile din întreaga Uniune și de abrogare a Regulamentului de punere în aplicare (UE) 2017/2311 (Text cu relevanță pentru SEE.)

text:
                  14.12.2018

                  RO

                  Jurnalul Oficial al Uniunii Europene

                  L 317/10

         REGULAMENTUL DE PUNERE ÎN APLICARE (UE) 2018/1979 AL COMISIEI
         din 13 decembrie 2018
         de stabilire a mediei ponderate a tarifelor maxime de terminare a apelurilor mobile din întreaga Uniune și de abrogare a Regulamentului de punere în aplicare (UE) 2017/2311
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 531/2012 al Parlamentului European și al Consiliului din 13 iunie 2012 privind roamingul în rețelele publice de comunicații mobile în interiorul Uniunii (1), în special articolul 6e alineatul (2),
         întrucât:

                     (1)

                     În conformitate cu Regulamentul (UE) nr. 531/2012, începând din 15 iunie 2017, furnizorii naționali nu ar trebui să perceapă nicio suprataxă în plus față de prețul național cu amănuntul clienților serviciilor de roaming din orice stat membru pentru niciun apel reglementat primit în roaming, în cazul în care respectivul apel este efectuat în limitele permise de politica unei utilizări rezonabile.

                     (2)

                     Regulamentul (UE) nr. 531/2012 limitează orice suprataxă aplicată pentru primirea de apeluri în roaming reglementate la media ponderată a tarifelor maxime de terminare a apelurilor mobile din întreaga Uniune.

                     (3)

                     Regulamentul de punere în aplicare (UE) 2017/2311 al Comisiei (2) a stabilit media ponderată a tarifelor maxime de terminare a apelurilor mobile din întreaga Uniune care trebuie aplicate în 2018 pe baza valorilor datelor în cauză de la 1 iulie 2017.

                     (4)

                     Organismul Autorităților Europene de Reglementare în Domeniul Comunicațiilor Electronice a furnizat Comisiei informații actualizate colectate de la autoritățile naționale de reglementare ale statelor membre cu privire la nivelul maxim al tarifelor de terminare a apelurilor în rețelele mobile pe care le-au aplicat, în conformitate cu articolele 7 și 16 din Directiva 2002/21/CE a Parlamentului European și a Consiliului (3) și cu articolul 13 din Directiva 2002/19/CE a Parlamentului European și a Consiliului (4), pe fiecare piață națională cu ridicata pentru terminarea apelurilor de voce în rețelele individuale de telefonie mobilă și la numărul total de abonați din statele membre.

                     (5)

                     În temeiul Regulamentului (UE) nr. 531/2012, Comisia a calculat media ponderată a tarifelor maxime de terminare a apelurilor în rețelele mobile din întreaga Uniune prin înmulțirea tarifului maxim de terminare a apelurilor mobile permis într-un anumit stat membru cu numărul total al abonaților din acel stat membru, adunarea rezultatelor obținute din această înmulțire pentru toate statele membre și împărțirea totalului obținut la numărul total de abonați din toate statele membre, pe baza valorilor datelor de la 1 iulie 2018. Pentru statele membre care nu fac parte din zona euro, cursul de schimb relevant este media pentru al doilea trimestru din 2018 obținută din baza de date a Băncii Centrale Europene.

                     (6)

                     În consecință, este necesar să se actualizeze valoarea mediei ponderate a tarifelor maxime de terminare a apelurilor în rețelele mobile din întreaga Uniune prevăzute în Regulamentul de punere în aplicare (UE) 2017/2311.

                     (7)

                     Prin urmare, Regulamentul de punere în aplicare (UE) 2017/2311 ar trebui abrogat.

                     (8)

                     În temeiul Regulamentului (UE) nr. 531/2012, Comisia trebuie să revizuiască anual media ponderată a tarifelor maxime de terminare a apelurilor mobile din întreaga Uniune.

                     (9)

                     Măsurile prevăzute în prezentul regulament sunt conforme cu avizul Comitetului pentru comunicații,

               ADOPTĂ PREZENTUL REGULAMENT:

            Articolul 1
            Media ponderată a tarifelor maxime de terminare a apelurilor mobile în întreaga Uniune este stabilită la 0,0085 EUR pe minut.

            Articolul 2
            Regulamentul de punere în aplicare (UE) 2017/2311 se abrogă.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 172, 30.6.2012, p. 10.

            (2)  Regulamentul de punere în aplicare (UE) 2017/2311 al Comisiei din 13 decembrie 2017 de stabilire a mediei ponderate a tarifelor maxime de terminare a apelurilor mobile din întreaga Uniune și de abrogare a Regulamentului de punere în aplicare (UE) 2016/2292 (JO L 331, 14.12.2017, p. 39).

            (3)  Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (Directivă-cadru) (JO L 108, 24.4.2002, p. 33).

            (4)  Directiva 2002/19/CE a Parlamentului European și a Consiliului din 7 martie 2002 privind accesul la rețelele de comunicații electronice și la infrastructura asociată, precum și interconectarea acestora (Directiva privind accesul) (JO L 108, 24.4.2002, p. 7).


title: Regulamentul de punere în aplicare (UE) 2018/1981 al Comisiei din 13 decembrie 2018 de reînnoire a aprobării substanțelor active compuși de cupru, ca substanțe susceptibile de înlocuire, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  14.12.2018

                  RO

                  Jurnalul Oficial al Uniunii Europene

                  L 317/16

         REGULAMENTUL DE PUNERE ÎN APLICARE (UE) 2018/1981 AL COMISIEI
         din 13 decembrie 2018
         de reînnoire a aprobării substanțelor active compuși de cupru, ca substanțe susceptibile de înlocuire, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 24 coroborat cu articolul 20 alineatul (1),
         întrucât:

                     (1)

                     În temeiul Directivei 2009/37/CE a Comisiei (2), compușii de cupru au fost incluși ca substanțe active în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanțelor active compuși de cupru, astfel cum se menționează în partea A a anexei la Regulamentul de punere în aplicare (UE) nr. 540/2011, expiră la 31 ianuarie 2019.

                     (4)

                     O cerere vizând reînnoirea aprobării compușilor de cupru a fost transmisă în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Solicitantul a transmis dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la data de 16 decembrie 2016, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a transmis solicitantului și statelor membre raportul de evaluare a reînnoirii aprobării în vederea formulării de observații și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (8)

                     La 20 decembrie 2017, autoritatea a comunicat Comisiei concluzia sa (6) cu privire la posibilitatea ca substanța activă compuși de cupru să îndeplinească criteriile de aprobare prevăzute la articolul 4 din Regulamentul (CE) nr. 1107/2009. La 25 mai 2018, Comisia a prezentat proiectul de raport de reînnoire a aprobării compușilor de cupru Comitetului permanent pentru plante, animale, produse alimentare și hrană pentru animale.

                     (9)

                     Solicitantului i s-a oferit posibilitatea de a prezenta observații privind proiectul de raport de reînnoire a aprobării.

                     (10)

                     În cazul uneia sau al mai multor utilizări reprezentative ale cel puțin unui produs pentru fiecare compus de cupru, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009. Prin urmare, este adecvat să se reînnoiască aprobarea compușilor de cupru.

                     (11)

                     Evaluarea riscurilor în vederea reînnoirii aprobării compușilor de cupru se bazează pe un număr limitat de utilizări reprezentative, care, totuși, nu restricționează utilizările pentru care pot fi autorizate produsele de protecție a plantelor care conțin compuși de cupru. Prin urmare, este adecvat să se elimine restricția utilizării în exclusivitate ca fungicid și bactericid.

                     (12)

                     Totuși, Comisia consideră că compușii de cupru sunt substanțe susceptibile de înlocuire în temeiul articolului 24 din Regulamentul (CE) nr. 1107/2009. Compușii de cupru sunt substanțe persistente și toxice în conformitate cu punctele 3.7.2.1 și, respectiv, 3.7.2.3 din anexa II la Regulamentul (CE) nr. 1107/2009, dat fiind că perioada de înjumătățire în sol este mai mare de 120 de zile, iar concentrația fără efecte observate pe termen lung pentru organismele acvatice este mai mică de 0,01 mg/L. Ca atare, compușii de cupru îndeplinesc condiția stabilită la punctul 4 a doua liniuță din anexa II la Regulamentul (CE) nr. 1107/2009.

                     (13)

                     Prin urmare, reînnoirea aprobării compușilor de cupru ca substanțe susceptibile de înlocuire în temeiul articolului 24 din Regulamentul (CE) nr. 1107/2009 este adecvată.

                     (14)

                     Totuși, în conformitate cu articolul 14 alineatul (1) din Regulamentul (CE) nr. 1107/2009 coroborat cu articolul 6 din același regulament și având în vedere cunoștințele științifice și tehnice actuale, este necesară includerea anumitor condiții și restricții.

                     (15)

                     În particular, este adecvat să se restricționeze utilizarea produselor de protecție a plantelor care conțin compuși de cupru la o rată maximă de aplicare de 28 kg de cupru/ha pe o perioadă de 7 ani (și anume, în medie 4 kg/ha/an) pentru a reduce la minimum acumularea potențială în sol și expunerea pentru organismele nevizate, ținând în același timp seama de condițiile agroclimatice care apar periodic în statele membre și care conduc la o creștere a presiunii fungice. În cadrul autorizării produselor, statele membre ar trebui să acorde atenție anumitor aspecte și să depună eforturi pentru reducerea la minimum a ratelor de aplicare.

                     (16)

                     De asemenea, este adecvat să se limiteze conținutul maxim de anumite impurități care prezintă risc toxicologic.

                     (17)

                     Prin urmare, anexa la Regulamentul de punere în aplicare (UE) nr. 540/2011 ar trebui modificată în consecință.

                     (18)

                     Regulamentul de punere în aplicare (UE) 2018/84 al Comisiei (7) a prelungit perioada de aprobare a compușilor de cupru până la 31 ianuarie 2019, pentru a se permite ca procesul de reînnoire a aprobării să fie finalizat înainte de expirarea aprobării substanțelor respective. Totuși, având în vedere faptul că o decizie cu privire la reînnoirea aprobării a fost luată înainte de această dată de expirare amânată, prezentul regulament ar trebui să se aplice de la 1 ianuarie 2019.

                     (19)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Reînnoirea aprobării substanțelor active ca substanțe susceptibile de înlocuire
            Aprobarea substanțelor active compuși de cupru ca substanță susceptibilă de înlocuire se reînnoiește astfel cum se prevede în anexa I.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare și data aplicării
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 ianuarie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2009/37/CE a Comisiei din 23 aprilie 2009 de modificare a Directivei 91/414/CEE a Consiliului în vederea includerii clormequat, compușilor de cupru, propaquizafop, quizalofop-P, teflubenzuron și zeta-cipermetrin ca substanțe active (JO L 104, 24.4.2009, p. 23).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2018. Conclusion on the peer review of the pesticide risk assessment of the active substance copper compounds (Concluzia evaluării inter pares a riscului utilizării ca pesticid a substanței active compuși de cupru) EFSA Journal 2018;16(1):5152.

            (7)  Regulamentul de punere în aplicare (UE) 2018/84 al Comisiei din 19 ianuarie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active clorpirifos, clorpirifos-metil, clotianidin, compuși de cupru, dimoxistrobin, mancozeb, mecoprop-P, metiram, oxamil, petoxamid, propiconazol, propineb, propizamid, piraclostrobin și zoxamid (JO L 16, 20.1.2018, p. 8).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                        Compuși de cupru:

                        1 ianuarie 2019

                        31 decembrie 2025

                        Se autorizează numai utilizările care implică o aplicare totală de maximum 28 kg de cupru per hectar în cursul unei perioade de 7 ani.
                        În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009 al Parlamentului European și al Consiliului, se va ține seama de concluziile raportului de examinare privind compușii de cupru, în special de apendicele I și II.
                        În cadrul evaluării generale, statele membre acordă o atenție deosebită:

                                    —

                                    siguranței operatorilor, lucrătorilor și trecătorilor și asigurării faptului că în condițiile de utilizare sunt prevăzute folosirea unor echipamente adecvate de protecție individuală și alte măsuri de atenuare a riscurilor, în funcție de necesități;

                                    —

                                    protecției apei și organismelor nevizate. În ceea ce privește aceste riscuri identificate, acolo unde este cazul, se aplică măsuri de reducere a riscurilor, cum ar fi zonele tampon;

                                    —

                                    cantității de substanță activă care se aplică și asigurării faptului că toate cantitățile autorizate, în ceea ce privește ratele de aplicare și numărul de aplicări, nu depășesc minimul necesar pentru a obține efectele dorite și nu cauzează niciun efect inacceptabil asupra mediului, luând în considerare nivelurile de fond ale cuprului la locul aplicării și, în cazul în care sunt disponibile informații, aportul de cupru din alte surse. În particular, statele membre pot decide să stabilească o rată de aplicare anuală maximă de cel mult 4 kg de cupru/ha.

                        Hidroxid de cupru Nr. CAS 20427-59-2 Nr. CIPAC 44.305

                        Hidroxid de cupru (II)

                        ≥ 573 g/kg

                        Oxiclorură de cupru Nr. CAS 1332-65-6 sau 1332-40-7 Nr. CIPAC 44.602

                        Trihidroxiclorură dicuprică

                        ≥ 550 g/kg

                        Oxid de cupru Nr. CAS 1317-39-1 Nr. CIPAC 44.603

                        Oxid de cupru

                        ≥ 820 g/kg

                        Amestec de Bordeaux Nr. CAS 8011-63-0 Nr. CIPAC 44.604

                        Nealocat

                        ≥ 245 g/kg

                        Sulfat de cupru tribazic Nr. CAS 12527-76-3 Nr. CIPAC 44.306

                        Nealocat

                        ≥ 490 g/kg
                        Următoarele impurități nu trebuie să depășească următoarele niveluri:

                                    Arsen max. 0,1 mg/g Cu

                                    Cadmiu max. 0,1 mg/g Cu

                                    Plumb max. 0,3 mg/g Cu

                                    Nichel max. 1 mg/g Cu

                                    Cobalt max. 3 mg/kg

                                    Mercur max. 5 mg/kg

                                    Crom max. 100 mg/kg

                                    Stibiu max. 7 mg/kg

               (1)  Detalii suplimentare privind identitatea și specificațiile substanței active sunt puse la dispoziție în raportul de examinare.

            ANEXA II
            Anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        în partea A, rubrica 277 referitoare la compușii de cupru se elimină;

                        2.

                        în partea E, se adaugă următoarea rubrică:

                                    Nr.

                                    Denumire comună, numere de identificare

                                    Denumire IUPAC

                                    Puritate (1)

                                    Data aprobării

                                    Expirarea aprobării

                                    Dispoziții specifice

                                    „10

                                    Compuși de cupru:

                                    1 ianuarie 2019

                                    31 decembrie 2025

                                    Se autorizează numai utilizările care implică o aplicare totală de maximum 28 kg de cupru per hectar în cursul unei perioade de 7 ani.
                                    În vederea implementării principiilor uniforme menționate la articolul 29 alineatul (6) din Regulamentul (CE) nr. 1107/2009 al Parlamentului European și al Consiliului, se va ține seama de concluziile raportului de examinare privind compușii de cupru, în special de apendicele I și II.
                                    În cadrul evaluării generale, statele membre acordă o atenție deosebită:

                                                —

                                                siguranței operatorilor, lucrătorilor și trecătorilor și asigurării faptului că în condițiile de utilizare sunt prevăzute folosirea unor echipamente adecvate de protecție individuală și alte măsuri de atenuare a riscurilor, în funcție de necesități;

                                                —

                                                protecției apei și organismelor nevizate. În ceea ce privește aceste riscuri identificate, acolo unde este cazul, se aplică măsuri de reducere a riscurilor, cum ar fi zonele tampon;

                                                —

                                                cantității de substanță activă care se aplică și asigurării faptului că toate cantitățile autorizate, în ceea ce privește ratele de aplicare și numărul de aplicări, nu depășesc minimul necesar pentru a obține efectele dorite și nu cauzează niciun efect inacceptabil asupra mediului, luând în considerare nivelurile de fond ale cuprului la locul aplicării și, în cazul în care sunt disponibile informații, aportul de cupru din alte surse. În particular, statele membre pot decide să stabilească o rată de aplicare anuală maximă de cel mult 4 kg de cupru/ha.”

                                    Hidroxid de cupru Nr. CAS 20427-59-2 Nr. CIPAC 44.305

                                    Hidroxid de cupru (II)

                                    ≥ 573 g/kg

                                    Oxiclorură de cupru Nr. CAS 1332-65-6 sau 1332-40-7 Nr. CIPAC 44.602

                                    Trihidroxiclorură dicuprică

                                    ≥ 550 g/kg

                                    Oxid de cupru Nr. CAS 1317-39-1 Nr. CIPAC 44.603

                                    Oxid de cupru

                                    ≥ 820 g/kg

                                    Amestec de Bordeaux Nr. CAS 8011-63-0 Nr. CIPAC 44.604

                                    Nealocat

                                    ≥ 245 g/kg

                                    Sulfat de cupru tribazic Nr. CAS 12527-76-3 Nr. CIPAC 44.306

                                    Nealocat

                                    ≥ 490 g/kg
                                    Următoarele impurități nu trebuie să depășească următoarele niveluri:

                                                Arsen max. 0,1 mg/g Cu

                                                Cadmiu max. 0,1 mg/g Cu

                                                Plumb max. 0,3 mg/g Cu

                                                Nichel max. 1 mg/g Cu

                                                Cobalt max. 3 mg/kg

                                                Mercur max. 5 mg/kg

                                                Crom max. 100 mg/kg

                                                Stibiu max. 7 mg/kg

               (1)  Detalii suplimentare privind identitatea și specificațiile substanței active sunt puse la dispoziție în raportul de examinare.


title: Regulamentul de punere în aplicare (UE) 2018/1982 al Comisiei din 13 decembrie 2018 privind prețul minim de vânzare pentru laptele praf degresat pentru a douăzeci și noua invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
                  14.12.2018

                  RO

                  Jurnalul Oficial al Uniunii Europene

                  L 317/21

         REGULAMENTUL DE PUNERE ÎN APLICARE (UE) 2018/1982 AL COMISIEI
         din 13 decembrie 2018
         privind prețul minim de vânzare pentru laptele praf degresat pentru a douăzeci și noua invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
         având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
         întrucât:

                     (1)

                     Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

                     (2)

                     Având în vedere ofertele primite pentru a douăzeci și noua invitație parțială de participare la licitație, este necesar să se stabilească un preț minim de vânzare.

                     (3)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            În ceea ce privește a douăzeci și noua invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 11 decembrie 2018, prețul minim de vânzare este 145,10 EUR/100 kg.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2018.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 206, 30.7.2016, p. 71.

            (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2019/92 al Consiliului din 21 ianuarie 2019 privind punerea în aplicare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
                  22.1.2019

                  RO

                  Jurnalul Oficial al Uniunii Europene

                  L 19/1

         REGULAMENTUL DE PUNERE ÎN APLICARE (UE) 2019/92 AL CONSILIULUI
         din 21 ianuarie 2019
         privind punerea în aplicare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 269/2014 al Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1), în special articolul 14 alineatele (1) și (3),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 17 martie 2014, Consiliul a adoptat Regulamentul (UE) nr. 269/2014.

                     (2)

                     În urma decesului unei persoane desemnate, Consiliul consideră că rubrica aferentă acestei persoane ar trebui să fie eliminată din anexa I la Regulamentul (UE) nr. 269/2014.

                     (3)

                     Prin urmare, anexa I la Regulamentul (UE) nr. 269/2014 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) nr. 269/2014 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 ianuarie 2019.

                  Pentru Consiliu

                  Președintele

               F. MOGHERINI

            (1)  JO L 78, 17.3.2014, p. 6.

            ANEXĂ
            Rubrica referitoare la următoarea persoană se elimină de pe lista care figurează în anexa I la Regulamentul (UE) nr. 269/2014:

                           „150.

                           Iosif (Joseph) Davydovich KOBZON”


title: Regulamentul de punere în aplicare (UE) 2019/93 al Consiliului din 21 ianuarie 2019 privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene

text:
                  22.1.2019

                  RO

                  Jurnalul Oficial al Uniunii Europene

                  L 19/3

         REGULAMENTUL DE PUNERE ÎN APLICARE (UE) 2019/93 AL CONSILIULUI
         din 21 ianuarie 2019
         privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1509 al Consiliului din 30 august 2017 privind măsuri restrictive împotriva Republicii Populare Democrate Coreene și de abrogare a Regulamentului (CE) nr. 329/2007 (1), în special articolul 47 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 30 august 2017, Consiliul a adoptat Regulamentul (UE) 2017/1509.

                     (2)

                     Două persoane fizice desemnate în anexa XV la Regulamentul (UE) 2017/1509 au decedat, iar rubricile referitoare la acestea ar trebui eliminate din respectiva anexă.

                     (3)

                     Prin urmare, anexa XV la Regulamentul (UE) 2017/1509 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa XV la Regulamentul (UE) 2017/1509 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 ianuarie 2019.

                  Pentru Consiliu

                  Președintele

               F. MOGHERINI

            (1)  JO L 224, 31.8.2017, p. 1.

            ANEXĂ
            În anexa XV la Regulamentul (UE) 2017/1509, de la secțiunea (a) se elimină următoarele rubrici:

                        2.

                        CHU Kyu-Chang (data nașterii: 25.11.1928)

                        4.

                        KIM Yong-chun (data nașterii: 4.3.1935)


title: Regulamentul de punere în aplicare (UE) 2019/261 al Comisiei din 14 februarie 2019 de modificare a Regulamentului de punere în aplicare (UE) 2018/140 de instituire a unei taxe antidumping definitive și de percepere definitivă a taxei provizorii instituite la importurile de anumite articole din fontă originare din Republica Populară Chineză și de închidere a anchetei privind importurile de anumite articole din fontă originare din India

text:
                  15.2.2019

                  RO

                  Jurnalul Oficial al Uniunii Europene

                  L 44/4

         REGULAMENTUL DE PUNERE ÎN APLICARE (UE) 2019/261 AL COMISIEI
         din 14 februarie 2019
         de modificare a Regulamentului de punere în aplicare (UE) 2018/140 de instituire a unei taxe antidumping definitive și de percepere definitivă a taxei provizorii instituite la importurile de anumite articole din fontă originare din Republica Populară Chineză și de închidere a anchetei privind importurile de anumite articole din fontă originare din India
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (4),
         întrucât:

                     (1)

                     Prin Regulamentul de punere în aplicare (UE) 2018/140 (2), Comisia a instituit o taxă antidumping definitivă, la rate cuprinse între 15,5 % și 38,1 %, la importurile de anumite articole din fontă cu grafit lamelar (fontă cenușie) sau din fontă cu grafit sferoidal (cunoscută și sub denumirea de fontă ductilă), precum și de părți ale acestora încadrate la codurile Nomenclaturii combinate („NC”) ex 7325 10 00 (cod TARIC 7325100031) și ex 7325 99 10 (cod TARIC 7325991051) și originare din Republica Populară Chineză.

                     (2)

                     Prin hotărârea din 12 iulie 2018 în cauzele conexate C-397/17 și C-398/17, Profit Europe (3), Curtea de Justiție a stabilit că NC trebuie să fie interpretată în sensul că accesoriile de țevărie turnate din fontă cu grafit sferoidal trebuie să fie clasificate la subpoziția reziduală 7307 19 90 ca alte accesorii de țevărie și nu la subpoziția 7307 11 10 ca accesorii din fontă nemaleabilă sau la subpoziția 7307 19 10 din NC ca accesorii din fontă maleabilă.

                     (3)

                     Cele două poziții tarifare 7325 și 7307 au o structură aproape identică și se referă la aceleași materiale. Prin urmare, s-a considerat adecvat ca concluzia Curții de Justiție să se reflecte și în clasificarea articolelor încadrate la poziția 7325.

                     (4)

                     Regulamentul de punere în aplicare (UE) 2018/140 privind anumite articole din fontă cu grafit sferoidal (cunoscută și sub denumirea de fontă ductilă) continuă să menționeze clasificarea lor la codul NC 7325 99 10 ca alte articole din fontă maleabilă.

                     (5)

                     Prin urmare, codul NC ex 7325 99 10 (cod TARIC 7325991051) ar trebui să fie înlocuit cu codul NC ex 7325 99 90 (cod TARIC 7325999080) în lista codurilor enumerate în Regulamentul de punere în aplicare (UE) 2018/140 cu privire la mărfurile ale căror importuri sunt supuse taxei antidumping definitive.

                     (6)

                     Pentru a se asigura colectarea efectivă a taxelor antidumping în vigoare, Regulamentul de punere în aplicare (UE) 2018/140 ar trebui să fie modificat în consecință.

                     (7)

                     Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (UE) 2016/1036,

               ADOPTĂ PREZENTUL REGULAMENT:

            Articolul 1
            Articolul 1 alineatul (1) din Regulamentul de punere în aplicare (UE) 2018/140 se înlocuiește cu următorul text:

                  „(1)   Se instituie o taxă antidumping definitivă la importurile de anumite articole din fontă cu grafit lamelar (fontă cenușie) sau din fontă cu grafit sferoidal (cunoscută și sub denumirea de fontă ductilă), precum și de părți ale acestora încadrate în prezent la codurile NC ex 7325 10 00 (cod TARIC 7325100031) și ex 7325 99 90 (cod TARIC 7325999080) și originare din Republica Populară Chineză.
                  Articolele respective sunt de tipul celor utilizate pentru:

                              —

                              acoperirea sistemelor de la suprafață sau din subteran și/sau a deschizăturilor către sisteme de la suprafață sau din subteran; precum și

                              —

                              asigurarea accesului la sisteme de la suprafață sau din subteran și/sau a vizibilității către sisteme de la suprafață sau din subteran.

                        Articolele pot fi prelucrate, acoperite, vopsite și/sau asociate cu alte materiale, cum ar fi, dar fără a se limita la, beton, dale de pavaj sau plăci.
                  Următoarele tipuri de produse sunt excluse din definiția produsului în cauză:

                              —

                              grilajele pentru canale de scurgere și capacele din fontă conforme cu standardul EN 1433, care urmează a fi montate ca o componentă a canalelor din polimeri, plastic, oțel galvanizat sau beton care permit scurgerea apelor de la suprafață în canal;

                              —

                              canalele de scurgere la sol, jgheaburile de acoperiș, gurile de curățare și capacele pentru guri de curățare conforme cu standardul EN 1253;

                              —

                              treptele de fier, cheile de ridicare și hidranții de incendiu.”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21.

            (2)  Regulamentul de punere în aplicare (UE) 2018/140 al Comisiei din 29 ianuarie 2018 de instituire a unei taxe antidumping definitive și de percepere definitivă a taxei provizorii instituite la importurile de anumite articole din fontă originare din Republica Populară Chineză și de închidere a anchetei privind importurile de anumite articole din fontă originare din India (JO L 25, 30.1.2018, p. 6).

            (3)  Hotărârea Curții de Justiție din 12 iulie 2018, cauzele conexate C-397/17 și C-398/17, Profit Europe NV/Belgische Staat, ECLI:EU:C:2018:564.


title: Regulamentul de punere în aplicare (UE) 2019/263 al Comisiei din 14 februarie 2019 de modificare a Regulamentului de punere în aplicare (UE) nr. 964/2014 în ceea ce privește clauzele și condițiile standard pentru instrumentele financiare pentru mecanismul de coinvestiții și pentru fondul de dezvoltare urbană

text:
                  15.2.2019

                  RO

                  Jurnalul Oficial al Uniunii Europene

                  L 44/8

         REGULAMENTUL DE PUNERE ÎN APLICARE (UE) 2019/263 AL COMISIEI
         din 14 februarie 2019
         de modificare a Regulamentului de punere în aplicare (UE) nr. 964/2014 în ceea ce privește clauzele și condițiile standard pentru instrumentele financiare pentru mecanismul de coinvestiții și pentru fondul de dezvoltare urbană
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 38 alineatul (3) al doilea paragraf,
         întrucât:

                     (1)

                     Anexele I, V și VI la Regulamentul de punere în aplicare (UE) nr. 964/2014 al Comisiei (2) au stabilit cuprinsul adnotat al unui acord de finanțare între o autoritate de management și un intermediar financiar, precum și clauzele și condițiile pentru mecanismul de coinvestiții și, respectiv, fondul de dezvoltare urbană.

                     (2)

                     Articolul 40 din Regulamentul (UE) nr. 1303/2013 clarifică verificările de gestiune și măsurile de audit pentru instrumentele financiare implementate de BEI și alte instituții financiare internaționale în care un stat membru este acționar. Aceste măsuri ar trebui să se reflecte în anexa I ca parte din acordul de finanțare dintre o autoritate de management și BEI sau alte instituții financiare internaționale în care un stat membru este acționar.

                     (3)

                     Articolul 43a din Regulamentul (UE) nr. 1303/2013, astfel cum a fost introdus de Regulamentul (UE, Euratom) 2018/1046 al Parlamentului European și al Consiliului (3), clarifică normele care guvernează instrumentele financiare în ceea ce privește tratamentul diferențiat al investitorilor care operează conform principiului economiei de piață în cazul partajării profitului și a riscurilor. Terminologia utilizată în anexele I, V și VI la Regulamentul de punere în aplicare (UE) nr. 964/2014 ar trebui aliniată cu cea de la articolul 43a din Regulamentul (UE) nr. 1303/2013.

                     (4)

                     Măsurile prevăzute de prezentul regulament sunt conforme cu avizul Comitetului de coordonare a fondurilor ESI.

                     (5)

                     Pentru a se asigura securitatea juridică și pentru a se limita la minimum discrepanțele dintre dispozițiile modificate ale Regulamentului (UE) nr. 1303/2013, care se aplică de la 2 august 2018 sau de mai devreme conform articolului 282 din Regulamentul (UE, Euratom) 2018/1046, și dispozițiile prezentului regulament, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene.

                     (6)

                     Prin urmare, Regulamentul de punere în aplicare (UE) nr. 964/2014 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Anexele I, V și VI la Regulamentul de punere în aplicare (UE) nr. 964/2014 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 320.

            (2)  Regulamentul de punere în aplicare (UE) nr. 964/2014 al Comisiei din 11 septembrie 2014 de stabilire a normelor de aplicare a Regulamentului (UE) nr. 1303/2013 al Parlamentului European și al Consiliului în ceea ce privește clauzele și condițiile standard pentru instrumentele financiare (JO L 271, 12.9.2014, p. 16).

            (3)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

            ANEXĂ
            Anexele I, V și VI la Regulamentul de punere în aplicare (UE) nr. 964/2014 se modifică astfel:

                        1.

                        În anexa I, cuprinsul adnotat al acordului de finanțare dintre o autoritate de management și un intermediar financiar se modifică după cum urmează:

                                    (a)

                                    la punctul 11 se introduce un nou paragraf:
                                    „Dispozițiile privind verificările de gestiune și măsurile de audit în conformitate cu alineatele (1) și (2) de la articolul 40 din Regulamentul (UE) nr. 1303/2013 în cazurile în care organismele care implementează instrumentele financiare sunt BEI sau alte instituții financiare internaționale în care este acționar un stat membru”;

                                    (b)

                                    la punctul 17, al treilea paragraf se înlocuiește cu următorul text:
                                    „Dispoziții referitoare la reutilizarea resurselor care pot fi atribuite sprijinului din partea fondurilor ESI până la sfârșitul perioadei de eligibilitate în conformitate cu articolul 44 din Regulamentul (UE) nr. 1303/2013 și, după caz, dispoziții referitoare la tratamentul diferențiat menționat la articolul 43a”.

                        2.

                        În anexa V, clauzele și condițiile pentru mecanismul de coinvestiții se modifică după cum urmează:

                                    (a)

                                    în secțiunea „Contribuția fondului la instrumentul financiar: cuantum și rate (detalii despre produs)”, al patrulea paragraf se înlocuiește cu următorul text:
                                    „Tratamentul diferențiat al investitorilor care funcționează după principiul economiei de piață, vizând doar o partajare asimetrică a profitului, se aliniază cu articolul 43a din Regulamentul (UE) nr. 1303/2013 și cu articolul 21 alineatul (13) litera (b) din Regulamentul (UE) nr. 651/2014.”;

                                    (b)

                                    în secțiunea „Intermediarul financiar eligibil și coinvestitorii”, al treilea paragraf se înlocuiește cu următorul text:
                                    „Autoritatea de management și fondul de fonduri respectă dreptul Uniunii atunci când selectează intermediarii financiari. Selecția intermediarilor financiari este deschisă, transparentă, proporționată și nediscriminatorie și evită conflictele de interese. Selecția intermediarilor financiari instituie mecanisme adecvate de partajare a riscurilor în cazul tratamentului diferențiat și stabilește eventuale comisioane de performanță.”

                        3.

                        În anexa VI, clauzele și condițiile pentru fondul de dezvoltare urbană se modifică după cum urmează:

                                    (a)

                                    în secțiunea „Implicarea ajutoarelor de stat”, al cincilea paragraf se înlocuiește cu următorul text:
                                    „Tratamentul diferențiat (condiții asimetrice privind mecanismele de partajare a riscurilor) pentru fondul de fonduri, contribuția intermediarului financiar și contribuțiile coinvestitorilor la nivel de fond și la nivel de proiect sub formă de împrumuturi, în cazul în care există, sunt stabilite în conformitate cu articolul 43a din Regulamentul (UE) nr. 1303/2013 și cu articolul 16 alineatul (8) literele (b) și (c) din Regulamentul (UE) nr. 651/2014, astfel cum se specifică în continuare la politica tarifară.”;

                                    (b)

                                    în secțiunea „Contribuția programului la instrumentul financiar: cuantum și rate (detalii despre produs)”, primul paragraf se înlocuiește cu următorul text:
                                    „Rata reală de partajare a riscurilor, contribuția publică a programului, tratamentul diferențiat și rata dobânzii la împrumuturi se bazează pe constatările evaluării ex ante și asigură faptul că beneficiul pentru beneficiarii finali este în conformitate cu articolul 16 alineatul (8) litera (b) din Regulamentul (UE) nr. 651/2014.”;

                                    (c)

                                    în secțiunea „Creditarea și partajarea riscurilor la nivelul intermediarului financiar (alinierea dobânzii)”, a șasea liniuță se înlocuiește cu următorul text:
                                    „partajarea riscurilor cu intermediarul financiar și cu coinvestitorii (la nivel de fond sau la nivel de proiect de dezvoltare urbană) se face în mod proporțional în ceea ce privește contribuția programului, cu excepția cazului în care evaluarea ex ante menționată la articolul 37 alineatul (2) litera (c) din Regulamentul (UE) nr. 1303/2013 demonstrează că este nevoie de un tratament diferențiat sub forma unui set de partajare asimetrică a riscurilor între coinvestitori. Aceste mecanisme sunt în conformitate cu articolul 16 alineatul (8) literele (b) și (c) din Regulamentul (UE) nr. 651/2014 și sunt incluse în acordul de coinvestiții dintre părți. Aceste mecanisme nu se aplică procentului de 1 % investit de către intermediarul financiar din resursele sale proprii, astfel cum se prevede mai sus în vederea alinierii dobânzii.”;

                                    (d)

                                    în secțiunea „Intermediari financiari eligibili”, al șaselea paragraf se înlocuiește cu următorul text:
                                    „Autoritatea de management și fondul de fonduri respectă dreptul Uniunii atunci când selectează intermediarii financiari. Selecția intermediarilor financiari este deschisă, transparentă, proporționată și nediscriminatorie și evită conflictele de interese. Selecția intermediarilor financiari vizează instituirea de mecanisme adecvate de partajare a riscurilor în cazul tratamentului diferențiat.”


title: Regulamentul de punere în aplicare (UE) 2019/368 al Comisiei din 4 martie 2019 de abrogare a Regulamentului de punere în aplicare (UE) nr. 444/2013 privind clasificarea anumitor mărfuri în Nomenclatura combinată

text:
                  7.3.2019

                  RO

                  Jurnalul Oficial al Uniunii Europene

                  L 66/1

         REGULAMENTUL DE PUNERE ÎN APLICARE (UE) 2019/368 AL COMISIEI
         din 4 martie 2019
         de abrogare a Regulamentului de punere în aplicare (UE) nr. 444/2013 privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri referitoare la clasificarea anumitor mărfuri.

                     (2)

                     Prin Regulamentul de punere în aplicare (UE) nr. 444/2013 (3), Comisia a clasificat un produs obținut din boabe de soia degresate după extracția uleiului și extras apoi cu apă și etanol pentru a elimina carbohidrații solubili și mineralele (denumit în continuare „produsul în cauză”) la subpoziția 2309 90 31 din Nomenclatura combinată ca „alte preparate de tipul celor folosite pentru hrana animalelor”.

                     (3)

                     În ceea ce privește amidonul din produsele de la poziția 2309, trebuie să se verifice prezența amidonului prin aplicarea unui test calitativ (reacție iod-amidon; analiză microscopică). Odată ce a fost verificată prezența amidonului, conținutul de amidon al oricărui produs de la poziția 2309 se determină prin metoda polarimetrică (metoda Ewers), astfel cum se prevede în partea L din anexa III la Regulamentul (CE) nr. 152/2009 al Comisiei (4). În cazul în care metoda polarimetrică nu este aplicabilă, de exemplu datorită prezenței unor cantități semnificative de materiale specifice enumerate la articolul 1 din Regulamentul (CE) nr. 121/2008 al Comisiei (5), trebuie să se aplice metoda analitică enzimatică stabilită în anexa la regulamentul respectiv.

                     (4)

                     La momentul adoptării Regulamentului de punere în aplicare (UE) nr. 444/2013, singura metodă analitică care trebuia aplicată produsului în cauză era metoda polarimetrică.

                     (5)

                     Prin hotărârea sa în cauza C-144/15 („Customs Support Holland BV”) (6), Curtea a decis că un concentrat proteic de soia care poate fi utilizat în hrana pentru animale trebuie să fie clasificat la poziția 2309. Concentratul proteic de soia în cauză în litigiul principal din cauza respectivă este descris ca fiind obținut din boabe de soia descojite, măcinate și opărite care fac, mai întâi, obiectul unui proces de extracție a uleiului, după care ceea ce rămâne este așa-numita făină de soia. Această făină de soia este apoi tratată cu etanol și apă pentru a extrage grăsimea reziduală, a reduce conținutul altor componente decât proteinele, în primul rând carbohidrați sau fibre alimentare, și a elimina anumite substanțe nocive. Concentratul proteic de soia astfel obținut nu conține nicio urmă din etanolul utilizat și constă, printre altele, din proteine și amidon.

                     (6)

                     Produsul vizat în litigiul principal din cauza C-144/15 și produsul în cauză sunt suficient de similare deoarece ambele sunt furaje pe bază de produse din soia, care trebuie să fie clasificate la poziția 2309. În ambele cazuri, produsele nu sunt reziduuri de la poziția 2304 care rezultă direct din extracția de ulei de boabe de soia, ci sunt rezultatul unui proces în urma căruia materialul vegetal din care s-au obținut produsele și-a pierdut caracteristicile esențiale.

                     (7)

                     Regulamentul de punere în aplicare (UE) 2017/68 al Comisiei (7) a adăugat „produsele din soia” pe lista materiilor furajere stabilită la articolul 1 din Regulamentul (CE) nr. 121/2008, potrivit căruia conținutul de amidon al preparatelor de tipul celor utilizate pentru hrana animalelor (poziția 2309) trebuie să fie determinat utilizând metoda analitică enzimatică.

                     (8)

                     Prin urmare, în interesul securității juridice în ceea ce privește clasificarea tarifară a produselor de la poziția 2309 pe bază de produse din soia și pentru a se asigura o aplicare uniformă a Nomenclaturii combinate în cadrul Uniunii, este necesară abrogarea Regulamentului de punere în aplicare (UE) nr. 444/2013.

                     (9)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii emise pe baza Regulamentului de punere în aplicare (UE) nr. 444/2013 în legătură cu mărfurile vizate de prezentul regulament. Perioada respectivă ar trebui să fie de trei luni.

                     (10)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 444/2013 se abrogă.

            Articolul 2
            Informațiile tarifare obligatorii emise pe baza Regulamentului de punere în aplicare (UE) nr. 444/2013 în ceea ce privește mărfurile vizate de prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, pentru o perioadă de timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 martie 2019.

                  Pentru Comisie,

                  Pentru Președinte,

               Stephen QUEST

                  Director General

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            (3)  Regulamentul de punere în aplicare (UE) nr. 444/2013 al Comisiei din 7 mai 2013 privind clasificarea anumitor mărfuri în Nomenclatura combinată (JO L 130, 15.5.2013, p. 19).

            (4)  Regulamentul (CE) nr. 152/2009 al Comisiei din 27 ianuarie 2009 de stabilire a metodelor de eșantionare și analiză pentru controlul oficial al furajelor (JO L 54, 26.2.2009, p. 1).

            (5)  Regulamentul (CE) nr. 121/2008 al Comisiei din 11 februarie 2008 de stabilire a metodei de analiză pentru determinarea conținutului de amidon din preparatele de tipul celor utilizate pentru hrana animalelor (cod NC 2309) (JO L 37, 12.2.2008, p. 3).

            (6)  ECLI:EU:C:2016:133.

            (7)  Regulamentul de punere în aplicare (UE) 2017/68 al Comisiei din 9 ianuarie 2017 de modificare a Regulamentului (CE) nr. 121/2008 al Comisiei de stabilire a metodei de analiză pentru determinarea conținutului de amidon din preparatele de tipul celor utilizate pentru hrana animalelor (cod NC 2309) (JO L 9, 13.1.2017, p. 4).


title: Regulamentul de punere în aplicare (UE) 2019/456 al Comisiei din 20 martie 2019 de autorizare a modificării specificațiilor alimentului nou ulei din semințe de coriandru din Coriandrum sativum în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE.)

text:
                  21.3.2019

                  RO

                  Jurnalul Oficial al Uniunii Europene

                  L 79/13

         REGULAMENTUL DE PUNERE ÎN APLICARE (UE) 2019/456 AL COMISIEI
         din 20 martie 2019
         de autorizare a modificării specificațiilor alimentului nou ulei din semințe de coriandru din Coriandrum sativum în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piață pe teritoriul Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2) de stabilire a listei cu alimente noi autorizate a Uniunii.

                     (3)

                     În temeiul articolului 12 din Regulamentul (UE) 2015/2283, Comisia trebuie să decidă cu privire la autorizarea și introducerea pe piața Uniunii a unui aliment nou, precum și cu privire la actualizarea listei Uniunii.

                     (4)

                     Decizia de punere în aplicare 2014/155/UE a Comisiei (3) a autorizat, în conformitate cu Regulamentul (CE) nr. 258/97 al Parlamentului European și al Consiliului (4), introducerea pe piață a uleiului din semințe de coriandru din Coriandrum sativum ca ingredient alimentar nou destinat utilizării în suplimentele alimentare.

                     (5)

                     La 17 mai 2018, societatea Ovalie Innovation („solicitantul”) a înaintat Comisiei o cerere de modificare a specificațiilor uleiului din semințe de coriandru din Coriandrum sativum în sensul articolului 10 alineatul (1) din Regulamentul (UE) 2015/2283. Solicitantul a cerut să se reducă limita inferioară a indicelui de saponificare de la 186 mg KOH/g, cât este în prezent, la 179 mg KOH/g.

                     (6)

                     Solicitantul justifică cererea prin indicarea faptului că modificarea este necesară pentru a lua în considerare variația indicilor de saponificare în cursul procesului de producție a uleiului din semințe de coriandru în timpul rafinării, în scopul utilizării în suplimentele alimentare.

                     (7)

                     Comisia consideră că o evaluare a siguranței actualei cereri de către Autoritatea Europeană pentru Siguranța Alimentară în conformitate cu articolul 10 alineatul (3) din Regulamentul (UE) 2015/2283 nu este necesară, deoarece scăderea propusă a indicelui de saponificare a uleiului din semințe de coriandru este limitată, în timp ce creșterea concomitentă a substanței nesaponificabile, care ar putea fi considerată relevantă pentru siguranța alimentului nou, rămâne în limitele autorizate.

                     (8)

                     Modificarea propusă a indicelui de saponificare a uleiului din semințe de coriandru din Coriandrum sativum nu modifică considerentele de siguranță care au stat la baza autorizării sale. Prin urmare, este adecvat să se modifice specificațiile alimentului nou „ulei din semințe de coriandru din Coriandrum sativum” la nivelul propus pentru indicele de saponificare.

                     (9)

                     Informațiile furnizate în cerere oferă suficiente argumente pentru a stabili conformitatea modificărilor propuse ale specificațiilor alimentului nou „ulei din semințe de coriandru din Coriandrum sativum” cu articolul 12 din Regulamentul (UE) 2015/2283.

                     (10)

                     Prin urmare, anexa la Regulamentul de punere în aplicare (UE) 2017/2470 ar trebui modificată în consecință.

                     (11)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Rubrica din lista cu alimente noi autorizate a Uniunii, astfel cum este prevăzută la articolul 6 din Regulamentul (UE) 2015/2283 și inclusă în Regulamentul de punere în aplicare (UE) 2017/2470, referitoare la alimentul nou ulei din semințe de coriandru din Coriandrum sativum, se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 martie 2019.

                  Pentru Comisie

                  Președintele

               Jean-Claude JUNCKER

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Decizia de punere în aplicare 2014/155/UE a Comisiei din 19 martie 2014 de autorizare a introducerii pe piață a uleiului din semințe de coriandru ca ingredient alimentar nou conform Regulamentului (CE) nr. 258/97 al Parlamentului European și al Consiliului (JO L 85, 21.3.2014, p. 13).

            (4)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).

            ANEXĂ
            Rubrica „Ulei din semințe de coriandru din Coriandrum sativum” din tabelul 2 (Specificații) din anexa la Regulamentul de punere în aplicare (UE) 2017/2470 se înlocuiește cu următorul text:

                           Alimente noi autorizate

                           Specificații

                           „Ulei din semințe de coriandru din

                                 Coriandrum sativum

                              Descriere/Definiție:

                           Uleiul din semințe de coriandru este un ulei care conține gliceride ale acizilor grași, obținut din semințe de coriandru, Coriandrum sativum L.
                           De culoare ușor gălbuie, gust fad
                           Nr. CAS: 8008-52-4
                           Compoziția acizilor grași:

                                       Acid palmitic (C16:0): 2-5 %

                                       Acid stearic (C18:0): < 1,5 %

                                       Acid petroselinic [cis-C18:1(n-12)]: 60-75 %

                                       Acid oleic [cis-C18:1(n-9)]: 8-15 %

                                       Acid linoleic (C18:2): 12-19 %

                                       Acid α-linolenic (C18:3): < 1,0 %

                                       Acizi grași trans: ≤ 1,0 %

                              Puritate:

                           Indice de refracție (20 °C): 1,466-1,474
                           Indice de aciditate: ≤ 2,5 mg KOH/g
                           Indice de peroxid (IP): ≤ 5,0 meq/kg
                           Indice de iod: 88-110 unități
                           Indice de saponificare: 179-200 mg KOH/g
                           Substanță nesaponificabilă: ≤ 15 g/kg”